Video: Koning Charles moet koes toe eiers vliegKoning Charles III en sy koningin-gemalin Camilla tydens die besoek aan York in die noorde van Engeland. (Foto: James Glossop/AFP) Koning Charles III en sy vrou, Camilla, moes Woensdag koes toe eiers tydens hul besoek aan die noorde van Engeland na hulle gegooi is. Die 73-jarige monarg en die koningin-gemalin (75) was klaarblyklik die teiken van die drie eiers wat tydens die besoek aan York na hulle geslinger is. Lyfwagte het hulle daarna weggeneem. Tydens die voorval is gehoor hoe ŉ man skreeu “die land is gebou op die bloed van slawe” en “nie my koning nie” voor polisiebeamptes hom aangekeer het, het beeldmateriaal gewys. Volgens verslaggewers het die betoger die koninklike egpaar ook uitgejou voor hy glo die eiers na hulle gegooi het. Ander mense in die skare wat by die geskiedkundige Micklegate Bar vir die besoek byeengekom het, het daarna “God Save the King” begin dreunsing en “skaam jou” vir die betoger geskreeu. Charles en Camilla het voortgegaan met ŉ tradisionele seremonie waartydens die koning amptelik as soewereine heerser by die stad verwelkom is. Eggs thrown at Britain's King Charles this morning in York.pic.twitter.com/XXCqEw39Qe — Rob O'Hanrahan (@RobOHanrahan) November 9, 2022 Die Britse media het berig die betoger is ŉ voormalige kandidaat vir die Green Party en ŉ aktivis vir die omgewingsbetogingsgroep Extinction Rebellion. Die koninklikes was in die geskiedkundige stad vir die onthulling van ŉ standbeeld van koningin Elizabeth II, die eerste sedert haar dood op 8 September. Charles se oudste seun, prins William, het hom tydens sy Karibiese toer vroeër vanjaar ook teen betogers vasgeloop wat protes aangeteken het teen die koninklikes se eertydse bande met slawerny, reparasie geëis het en toenemend republikeinse sentimente deel. Charles se jongste broer, prins Edward, het ŉ besoek aan Grenada gekanselleer nadat pro-republikeinse betogings ook daar gehou is. Die koninklike familie word al hoe meer hiermee gekonfronteer en daar is al hoe meer oproepe dat die koningshuis vir slawehandel moet verskoning vra en boete doen vir kolonialisering. Ten spyte daarvan dat hy al jare lank kampvegterswerk vir omgewingskwessies doen, het klimaataktiviste ook verlede maand sjokoladekoek oor ŉ wasfiguur van die koning by die Madame Tussauds-museum in Londen gesmeer. ????Someone has thrown an egg at King Charles.???? pic.twitter.com/086U6V4tUW — Suzanne Seddon (@suzseddon) November 9, 2022